**Handelshøyskolen** er et institutt ved Fakultet for samfunnsvitenskap ved Oslomet – storbyuniversitetet. Her tilbys halvårs- og årsstudier, samt bachelor- og masterstudier innenfor fagene bedriftsøkonomi, ledelse og administrasjon. Senteret School of Management tilbyr dessuten etter- og videreutdanning for ledere i ulike profesjoner og bransjer. Instituttet ligger i Pilestredet i Oslo sentrum.

Historie
--------

Handelshøyskolen holder til i Pilestredet 35.
Oslo handelsgymnasium (OHG) ble grunnlagt i 1875, og ble med det den første norske skolen som tilbød en merkantil utdanning. Ifølge formålsparagrafen skulle skolen gi dem *«som have bestemt sig for Handelen eller anden praktisk Virksomhed, en afsluttet theoretisk-praktisk Undervisning i de merkantile Fag ved siden av en høiere Almendannelse».*

På 1950- og 1960-tallet oppsto et økende behov for høyere merkantil utdanning etter fullført handelsgymnas. Et slikt tilbud fantes ikke i Oslo på den tiden, trass i økende etterspørsel etter slik kompetanse fra både næringslivet og forvaltningsorganer. Flere av de fagansatte ved OHG arbeidet for å møte dette behovet, og fikk så opprettet et eget høyskolekandidatstudium ved skolen. Sentrale aktører i dette arbeidet, var rektor Olaf Kran, Jørgen Faure Aarhoug, Kjeld Greftegreff, Elias S. Rekkedal, og Kristian K. Saxegaard.

Et formelt forslag om et Økonomisk College tilknyttet OHG ble fremmet i allerede i 1964, og det ble nedsatt arbeidsgrupper med ansvar for de nødvendige fagplaner. I november 1969 ble en endelig søknad sendt fra OHG til Utdanningsdepartementet, og i mai året etter ga departementet tillatelse til oppstart. Økonomisk College ved OHG ble det første høyere merkantile utdanningstilbudet i Oslo.

Den 24. august 1970 møtte det første kullet på 50 studenter til studiestart på Økonomisk College. Fra 1971 tilbød skolen et toårig høyskolekandidatstudium. I 1977 kom et tredje påbygningsår innen revisjon, og 1987 kom et nytt alternativt tredje påbygningsår i internasjonalisering.

I 1994 ble Økonomisk College innlemmet i Høgskolen i Oslo (HiO), som Økonomiutdanningen under Avdeling ØKS (økonomi-, kommunal- og sosialfag). Dette ble senere endret til Institutt for økonomi og administrasjon (IØA), under nåværende Fakultet for samfunnsvitenskap. I 2011 ble HiO slått sammen med Høgskolen i Akershus (HiAK), og ble til Høgskolen i Oslo og Akershus (HiOA). IØA iverksatte sitt første masterprogram i bedriftsøkonomi og administrasjon høsten 2012, og i 2015 skiftet IØA navn til Handelshøyskolen. I 2018 ble HiOA omgjort til universitet, og fikk navnet OsloMet – storbyuniversitetet.

Kjente forskere
---------------

* Jan Grund, professor i helseledelse.
* Robert Buch, professor
* Karl Joachim Breunig, doktorgrad i strategisk ledelse og professor.
* Øystein Strøm, professor i bedriftsøkonomi.
* Aagoth Storvik, sosiolog, dr.polit. og professor.
* Beate Elstad, dr.oecon. forsker på profesjon og ledelse og førsteamanuensis.
* Erik Døving, dr.oecon. og førsteamanuensis.

Forskning og utvikling
----------------------

Per mai 2020 inngår forskere ved Handelshøyskolen i følgende forskningsgrupper:

* Digital innovasjon og strategisk kompetanse i organisasjoner (DISKO)
* Profesjon og ledelse (POL)
* Organisering og styring i offentlig sektor (ORGOFF)
* Økonomi og finans
* Organisasjonspsykologi (ORGPSYCH)

Publikasjoner fra Handelshøyskolen er listet opp i CRIStin (Current Research Information System in Norway).

Ledere
------

* Jørgen Modalsli, 2019–
* Trine Ellekjær, 2000–2019
* Gunnar Engelsåstrø, 1994–2000 (og 2012/2013 i Ellekjærs permisjon)
* Kristian K. Saxegaard 1970–1994

Referanser
----------

1. ↑  storbyuniversitetet, OsloMet-. «Studier på OsloMet». *www.oslomet.no* **(norsk)**. Besøkt 2. juni 2020.
2. ↑  storbyuniversitetet, OsloMet-. «School of Management». *www.oslomet.no* **(norsk)**. Besøkt 2. juni 2020.
3. ↑  Amdam, Rolv Petter (1998). *Utdanning, økonomi og ledelse : fremveksten av den økonomisk-administrative utdanningen ca 1936-1986*. Oslo: Universitetet i Oslo, Det historisk-filosofiske fakultet. s. 75.
4. ↑  Ragnar Hestmann, Jan Riise, Kristian K. Saxegaard, Øyvind Skarlund, Tor Stand, Johannes Øvereng (2000) Tradisjon og fornyelse - Oslo Handelsgymnasium 125 år
5. ↑  «Satser videre på økonomiutdanning». Arkivert fra originalen 9. oktober 2015. Besøkt 27.05.2020.
6. ↑  «Handelshøy-skole vedtatt». *khrono.no* **(norsk)**. 8. juni 2015. Besøkt 27. mai 2020.
7. ↑  storbyuniversitetet, OsloMet-. «Digital innovasjon og strategisk kompetanse i organisasjoner (DISKO)». *www.oslomet.no* **(norsk)**. Besøkt 27. mai 2020.
8. ↑  storbyuniversitetet, OsloMet-. «Profesjon og ledelse (POL)». *www.oslomet.no* **(norsk)**. Besøkt 27. mai 2020.
9. ↑  storbyuniversitetet, OsloMet-. «Organisering og styring i offentlig sektor (ORGOFF)». *www.oslomet.no* **(norsk)**. Besøkt 27. mai 2020.
10. ↑  storbyuniversitetet, OsloMet-. «Økonomi og finans». *www.oslomet.no* **(norsk)**. Arkivert fra originalen 28. september 2020. Besøkt 27. mai 2020.
11. ↑  storbyuniversitetet, OsloMet-. «Organisasjonspsykologi (ORGPSYCH)». *www.oslomet.no* **(norsk)**. Besøkt 27. mai 2020.
12. ↑  «Cristin». *wo.cristin.no*. Besøkt 27. mai 2020.
13. ↑
14. ↑  storbyuniversitetet, OsloMet-. «Trine Ellekjær». *www.oslomet.no* **(norsk)**. Besøkt 28. mai 2020.

Eksterne lenker
---------------

* Handelshøyskolens nettside.

|  |  |
| --- | --- |
| Oppslagsverk/autoritetsdata | VIAF **·** VIAF **·** LCCN **·** ISNI
 |